b'\n_START_ARTICLE_\nAbisinijos kat\xc4\x97\n_START_PARAGRAPH_\nAbisinijos kat\xc4\x97 \xe2\x80\x93 trumpaplauki\xc5\xb3 ka\xc4\x8di\xc5\xb3 veisl\xc4\x97. Manoma, jog tai seniausia namini\xc5\xb3 ka\xc4\x8di\xc5\xb3 veisl\xc4\x97 pasaulyje. Tai labai protingos, nuovokios kat\xc4\x97s, kurios galimai yra senov\xc4\x97s Egipto ka\xc4\x8di\xc5\xb3 palikuon\xc4\x97s.\n_START_SECTION_\nIstorija\n_START_PARAGRAPH_\nDabartin\xc4\x97s Abisinijos kat\xc4\x97s i\xc5\xa1vaizda ir k\xc5\xabno sud\xc4\x97jimu stulbinamai pana\xc5\xa1ios \xc4\xaf balzamuotas kates, rastas per archeologinius kasin\xc4\x97jimus Egipte. Senov\xc4\x97s Egipto pie\xc5\xa1ini\xc5\xb3 ir skulpt\xc5\xabr\xc5\xb3 kat\xc4\x97s taip pat labai pana\xc5\xa1ios \xc4\xaf Abisinijos kates._NEWLINE_Pirm\xc4\x85j\xc4\x85 Abisinijos kat\xc4\x99 \xc4\xaf Did\xc5\xbei\xc4\x85j\xc4\x85 Britanij\xc4\x85 i\xc5\xa1 Etiopijos atgabeno feldmar\xc5\xa1alas Robertas Neiperas. Kat\xc4\x97 vadinosi Zula, jos kailis buvo ta\xc5\xa1kuotas, nors pati kat\xc4\x97 nebuvo pana\xc5\xa1i \xc4\xaf dabartines Abisinijos kates. Manoma, jog Zula \xe2\x80\x93 Abisinijos ka\xc4\x8di\xc5\xb3 pramot\xc4\x97. 1882 m. Abisinijos kat\xc4\x97s buvo pripa\xc5\xbeintos Did\xc5\xbeiojoje Britanijoje. Po kar\xc5\xb3 ir leukoz\xc4\x97s epidemijos \xc5\xa1i veisl\xc4\x97 beveik i\xc5\xa1nyko. Abisinijos ka\xc4\x8di\xc5\xb3 v\xc4\x97l \xc4\x97m\xc4\x97 daug\xc4\x97ti septintojo de\xc5\xa1imtme\xc4\x8dio prad\xc5\xbeioje.\n_START_SECTION_\nCharakteris\n_START_PARAGRAPH_\n\xc5\xa0ios veisl\xc4\x97s kat\xc4\x97s draugi\xc5\xa1kos, u\xc5\xbesispyrusios, n\xc4\x97ra \xc4\xafkyrios, bet jei ko nori, akivaizd\xc5\xbeiai tai parodo. \xc5\xa0ioms kat\xc4\x97ms patinka bendravimas, tod\xc4\x97l paliktos vienos li\xc5\xabdi arba pyksta. Paprastai gerai sutaria su kitomis kat\xc4\x97mis ir \xc5\xa1unimis. Katinai paprastai geresnio b\xc5\xabdo u\xc5\xbe katytes \xe2\x80\x93 \xc5\xa1ios kartais \xc5\xa1iau\xc5\xa1iasi prie\xc5\xa1 kitas kates. Abisinijos kat\xc4\x97ms reikia daug erdv\xc4\x97s ir daug d\xc4\x97mesio. Jokiu b\xc5\xabdu negalima u\xc5\xbedaryti j\xc5\xb3 vien\xc5\xb3 ma\xc5\xbeoje patalpoje._NEWLINE_Tai smalsios, protingos b\xc5\xabtyb\xc4\x97s. I\xc5\xa1tyrin\xc4\x97ja visus naujus daiktus, be reikalo nerizikuoja, ta\xc4\x8diau m\xc4\x97gsta \xc5\xbeaidimus ir nuotykius. Kaip ir daugelis ka\xc4\x8di\xc5\xb3, m\xc4\x97gsta \xc5\xa1velnum\xc4\x85 ir glamones.\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nAbisinijos kat\xc4\x97s k\xc5\xabnas b\xc5\xabna raumeningas, tvirtas, lankstus, vidutinio ilgumo. Kojos, palyginti su k\xc5\xabnu, plonos, kaulai gana smulk\xc5\xabs. Uodega gana ilga, stora prie pagrindo, smaili. Galva plati, nosis su nedideliu \xc4\xaflinkiu, smakras ry\xc5\xa1kus. Migdolo pavidalo akys \xc4\xafkypos, gyvos. Didel\xc4\x97s ausys \xc5\xbeemai ties smilkiniais, smailios. Stangrus Abisinijos kat\xc4\x97s kailis trumpo, plono ir glotnaus plauko. _NEWLINE_Autenti\xc5\xa1ka Abisinijos kat\xc4\x97s spalva vadinama laukini\xc5\xb3 ka\xc4\x8di\xc5\xb3 spalva. Per daugel\xc4\xaf met\xc5\xb3 buvo i\xc5\xa1vestos ir kit\xc5\xb3 spalv\xc5\xb3 kat\xc4\x97s. Visos Abisinijos kat\xc4\x97s ta\xc5\xa1kuotos, kiekvienas j\xc5\xb3 kailio plaukelis su dviem ar trim tamsesniais ruo\xc5\xbeais. Plauko galiukas visada tamsus._NEWLINE_Akys gali b\xc5\xabti gintaro spalvos, \xc5\xbealios arba geltonos.'